यूपी में पहले चरण की वोटिंग में अब महज एक हफ्ता शेष है और वोटरों को लुभाने के लिए पार्टियां हर हथकंडा आजमा रही हैं. प्रदेश में गुटखा-तंबाकू और खैनी पसंद करने वाले युवा बड़ी संख्या में हैं. ऐसे में इस तबके को टारगेट करने के लिए इनके पाउच पर भी प्रचार सामग्री छापी जा रही है.

भारतीय जनता पार्टी इस मामले में दूसरी पार्टियों से आगे है. उसके समर्थकों की ओर से ऐसे गुटखा बांटे जा रहे हैं जिनके पाउच पर बीजेपी को वोट देने की अपील की गई है. पार्टी का चुनाव चिन्ह भी इन पाउच पर दिया गया है. ये पाउच पार्टी के झंडे के रंग हरे और भगवा में रंगे हुए हैं.

गौरतलब है कि चुनावों में वोटरों को लुभाने के लिए चोरी-छुपे शराब या अन्य चीजें बांटने के मामले तो आते रहते हैं लेकिन इस तरह खुलेआम पार्टी की प्रचार सामग्री के साथ गुटखा बांटने का ये अपने आप में अनोखा मामला है. चूंकि इस तरह के गुटखे के लिए कोई पैसे नहीं लिए जा रहे इसलिए ये लोकप्रिय तो बहुत हो रहा है लेकिन इसके बदले में वोट भी मिलेंगे या नहीं इसका पता 11 मार्च के बाद ही लगेगा, जब मतगणना होगी और चुनाव नतीजे सामने आएंगे.